
„DUJŲ CHROMATOGRAFIJOS MASIŲ SPEKTROMETRIJOS (GC-MS/MS) BANDYMŲ LABORATORIJOS ĮRANGA“
2025-01-31, Nr. F22-20
Kaunas

	VšĮ „Kauno kolegija“, juridinio asmens kodas 111965284, adresas Pramonės pr. 20, Kaunas (toliau - perkančioji organizacija), planuoja vykdyti viešąjį pirkimą siekiant įsigyti Dujų chromatografijos masių spektrometrijos (GC-MS/MS) bandymų laboratorijos įrangą. 
Rinkos konsultacijos dalyviai kviečiami ne vėliau kaip iki CVP IS nurodyto termino pabaigos, teikti atsakymus į pateiktus klausimus, savo siūlymus ir rekomendacijas.
Susitikimai rengiami nebus.
	Siekdami parengti pirkimo sąlygas atitinkančias naujausias rinkos tendencijas ir galimybes bei užtikrinančias sąžiningą tiekėjų konkurenciją, vadovaudamiesi Viešųjų pirkimų įstatymo 27 straipsniu, prašome pateikti atsakymus laisva forma į žemiau pateikiamus klausimus.
	
	Perkančiosios organizacijos klausimai:
	Eil. Nr.
	Klausimas
	Atsakymas/komentaras/pasiūlymas

	1.
	Ar turite pastabų, klausimų dėl techninės specifikacijos projekto? 
(prašome pateikti argumentuotas pastabas bei konkrečių techninės specifikacijos punktų pakeitimus/patikslinimus, kurie  suteiktų galimybę Jūsų įmonei pasiūlyti techninės specifikacijos reikalavimų visumą atitinkančias prekes)
	2.3.2 punkte nurodomas kontroliuojamo slėgio reikalavimas „Ne siauresnis kaip 0 – 150 psi visiems standartiniams kolonėlių diametrams iki 0,53 mm vidinio skersmens ID. Slėgio nustatymo rezoliucija ne daugiau nei 0,01 psi.“.  Nėra poreikio reikalauti specifinio slėgio ruožo kolonėlių diametrams. 150 psi niekada nenaudojama su 0,53 mm kolonėlėmis, todėl Techninės specifikacijos projekte nustatyta specifikacija nepritaikoma praktikoje. Siūlome nustatyti reikalavimus tik slėgio ruožui ir pakeisti į 0-100 psi intervalą, kadangi praktikoje daugiau 50 psi netaikoma.

Sistema bus naudojama plačiam diapazonui užduočių ir mokslinių tyrimų (pvz. greitajai dujų chromatografijai). Todėl specifikacija nebus keičiama. Be to aprašytą 150 psi diapazoną turi daugelis gamintojų. 


2.3.4 punkte nurodyta maksimali injektoriaus temperatūra „ne žemesnė nei 450°C, užtikrinant galimybę dirbti su aukštos temperatūros reikalaujančiais mėginiais ir junginiais“. 450°C temperatūra yra retai naudojama praktikoje, kadangi beveik visi natūraliai aptinkami junginiai tokioje temperatūroje skyla. Papildomai, specifikacijų punkte Nr. 1 nurodoma, jog įranga bus naudojama „maisto ir medicinos srities analitiniams tyrimams", šioje srityje tokios aukštos temperatūros nenaudojamos. Siūlome maksimalią temperatūrą apriboti iki 400°C.

Sistema bus naudojama plačiam diapazonui užduočių ir mokslinių tyrimų, įskaitant aukštatemperatūrinius junginius, be to aukšta temperatūra naudojama ir techniniam iškaitinimui, todėl reikalavimas nebus keičiamas. 
Minėtą reikalavimą gali įgyvendinti daugumos gamintojų injektoriai turintys split/splitless funkcionalumą (tame tarpe ir Agilent)

2.3.5 punkto reikalavimas „pastovi linijinio dujų tekėjimo greičio vertė (cm/s)“ parametras aprašytas specifiškai vienam gamintojui. Itin specifinių charakteristikų įtraukimas į reikalaujamų techninės specifikacijos reikalavimų sąrašą riboja tiekėjų konkurenciją viešajame pirkime  ir suteikia nepagrįstą pranašumą galimai numatytam tiekėjui, lyginant su kitų gamintojų siūlomomis sistemomis ir jų funkcionalumu. Dažniau yra naudojamas parametras Pastovus srautas, kurį visi gamintojai gali pasiūlyti ir jis yra alternatyva linijiniam dujų tekėjimo greičiui. Siūlome reikalavimą pateikti kaip „Pastovus srautas“.

Pastovus linijinis greitis ir pastovus srautas nėra tapatūs parametrai. Pastovus linijinis greičio palaikymas suteikia papildomų pranašumų. Bet to netiesa, kad pastovus linijinis greitis susijęs su vienu gamintoju. Pastovų linijinį greitį ir pastovų srautą palaiko daugumos gamintojų sistemos. 


Siekiant įrodyti 2.5.13 punkte esančio sistemos jatrumo parametro reikalavimo atikimą, yra lengva manipuliuoti duomenimis, kadangi vertinama išmatuoto jautrumo reikšmė priklauso nuo pasirinkto "triukšmo" intervalo signalo/triukšmo santykiui vertinti. Todėl, dėl galimo subjektyvaus vertinimo, šis parametras interpretuojamas kaip paliekantis vietos abejonėms, nesuteikiantis tiekėjams pakankamos informacijos apie tai, kaip bus vertinamas jo pateiktas pasiūlymas, ir laikomas ribojančiu konkurenciją.

Sistemos jautrumas nurodant signalo triukšmo santykį parinktai OFN koncentracijai yra klasikinis metodas jautrumo įvertinimui. 
Nurodymas specifinių sąlygų, kuriomis remiantis nustatomas signalo triukšmo santykis apribotų konkurenciją, nes tarp skirtingų gamintojų jos gali skirtis. Gamintojai jas optimizuoja pagal savo sistemų specifiką. 


3.3.3 punkte nurodytas platus darbinis srauto intervalas - „Ne siauresnis nei nuo 0,001 ml/min iki 10 ml/min“ itin retai naudojamas praktikoje. Daugiausiai UHPLC analizėms naudojami srautai 1-2mL/min. Nustatytas reikalavimas vėlgi suponuoja išvadą, kad itin specifinėmis techninės specifikacijos reikalavimų formuluotėmis ar reikalaujamomis reikšmėmis yra siekiama viešajame pirkime suteikti nepagrįstą pranašumą vienam konkrečiam tiekėjui.



Atsižvelgiame ir keičiame maksimalaus srauto ribą iki 5 ml/min. 

Maksimalus darbinis srauto intervalas: 
Ne siauresnis nei nuo 0,001 ml/min iki 5 ml/min. Diskretiškumas ne didesnis nei 0,001 ml/min.


3.5 punkte nurodomas priverstinės oro cirkuliacijos reikalavimas neužtikrina oro srauto homogeniškumo, palyginus su kitomis technologijomis. Reikėtų patikslinimo, kodėl pasirinktas būtent toks kolonų termostato tipas.

Atsižvelgiame ir keičiame:
3.5 Kolonų termostatas. Palaikomos temperatūros intervalas ne siauresnis nei nuo 10 laipsnių žemiau kambario temperatūros iki 100 °C. Privalo gebėti talpinti ne mažiau nei 6 kolonėles iki 250 mm ilgio.



3.6.6 Įvardintas slėgio reikalavimas „Palaikomas slėgis  ne mažiau nei iki 1500 psi.“ yra nereikšmingas, kadangi už analitinės kolonėlės aukšti slėgiai nebepalaikomi, todėl šis reikalavimas nėra aktualus detektoriaus kiuvetei. Reikia pagrindimo kodėl į šį punktą įtrauktas slėgio reikalavimas.

Sistema numatyta ir komplektuojama su keliais detektoriais, kurie gali būti jungiami nuosekliai. Dėl atsiradusio srauto pasipriešinimo kiuvetė turi turėt gebėjimą atlaikyti padidintą slėgį.  

	2.
	Ar Perkančiosios organizacijos skelbiamoje techninėje specifikacijoje yra perteklinių reikalavimų, kurie nepadeda pasiekti techninėje specifikacijoje nustatyto rezultato bei nepagrįstai brangina pasiūlymo kainą?
	2.2.4 punkto 2d. reikalavime „privalomi ir klaidų kodai su nuoroda į rutininės sistemos aptarnavimo veiksmų detalius video, įgalinančius naudotojui pačiam atlikti veiksmus.“ nurodomas sistemos parametras būdingas specifiškai vieno gamintojo įrangai. Šios funkcijos aprašymas yra perteklinis, kadangi kiti gamintojai gali pasiūlyti  tokį patį funkcionalumą, tik kitokia metodika.  Siūlome šį reikalavimą panaikinti.
Keičiamas reikalavimas naikinant antrą reikalavimo dalį.
Sistemos diagnostinė ir priežiūros pagalba ekrane: kilus techniniam sutrikimui, ekrane pateikiamas klaidos kodas, pagal kurį naudotojas gautų pilną informaciją gamintojo paruoštoje interaktyvioje aplinkoje apie problemą ir jos sprendimo būdus. 

2.5.6 punkte nurodytas skenavimo žingsnio (0,1amu) dydis yra perteklinis ir neatitinka rinkos realijų, nes šiuolaikinės GC-MS/MS sistemos naudoja dinaminį skenavimo rėžimą, kuris automatiškai optimizuoja žingsnį ir greitį, kad būtų pasiektas maksimalus jautrumas ir tikslumas analizuojant mažos koncentracijos junginius.

Standartiniai naudojami duomenys surinkti su kvadrupoliniais masių analizatoriais pateikiami 0,1 amu žingsniu. Pvz. masių stabilumas Agilent GCMS 7010 sistemai nurodomas ±0,1 amu/24 h. Sistema privalo rinkti tinkamus duomenis, 0.1 amu žingsniu nepaisant skenavimo greičio. Reikalavimas nebus keičiamas. 

2.5.7 Norimo įsigyti masių spektrometrinio detektoriaus skenavimo principas yra skenuoti vieną amv (tiksliau, m/z) vertę tam tikrą laiko momentą (per sekundę). Atsižvelgiant į šios sistemos veikimo principą, sistemos skenavimo efektyvumui įvertinti, naudojama skenavimo greičio vertė (amv/s), kuri taip pat nurodoma specifikacijų punkte 2.5.6. Dėl šios priežasties specifikuojamo skenavimo greičio pakanka įvertinti ir palyginti skirtingų gamintojų sistemų analitines galimybes. Skenavimo dažnis taip pat gali būti išskaičiuojamas iš skenavimo greičio (pateikto 2.5.6 punkte) ir priklauso nuo nustatyto jonų masių intervalo. 
Kvadrupolinės sistemos tarp skenavimų taškų turi techninį laiko tarpą, kai neregistruojamas joks signalas, ir tai yra skenavimo dažnio ribojantis faktorius. T.y. negalima tiesiogiai skenavimo dažnio išskaičiuoti iš skenavimo intervalo ir greičio. 

2.5.9 punkte yra aprašomas reikalavimas Vakuumavimo sistemai yra susijęs su prietaiso technologija, o ne prietaiso parametrais ar specifinėmis funkcijomis. Siūlome šį punktą panaikinti, kadangi tokia reikalavimo formuluotė neatitinka veiksmingos konkurencijos užtikrinimo pareigos, kurią turi kiekviena perkančioji organizacija Prietaiso technologija yra kiekvieno įrangos gamintojo būdas suteikti tinkamus įrankius naudotojams pasiekti planuojamus tikslus, ir būtent šiais tikslais ir uždaviniais, kuriuos siekia išspręsti perkančioji organizacija, turi būti paremtas techninės specifikacijos reikalavimų įtraukimas į Pirkimo dokumentus.
Skelbiant konkursą bus atsižvelgiamą į pastabą. 

2.5.12 punkto reikalavimas sistemos jautrumui yra perteklinis. Šis pirkimas skirtas GC-MS sistemos su trigubo kvadrupolio masių analizatoriumi įsigijimui. Tokio tipo masių spektrometrinio detektoriaus pagrindinė funkcija yra atlikti analičių fragmentaciją ir detektuoti specifinio jono MRM tranzicijas. Tai leidžia užtikrinti analičių specifiškumą ir padidina metodo jautrumą. Dėl šios priežasties gamintojai tokio tipo masių spektrometrinio detektoriaus jautrumą specifikuoja MRM režimo sąlygomis ir ne visi gamintojai pateikia sistemos jautrumą SCAN sąlygomis, kadangi tai nėra esminis tokio tipo sistemos darbo režimas. Šis reikalavimas yra perteklinis ir neturi įtakos prietaiso jautrumo įvertinimui, todėl jo turėtų būti atsisakyta.
Su sistema numatoma atlikti labai įvairias užduotis -  kokybinius ir kiekybinius tyrimus. . 
Įstaiga tuo pačiu siekia kuo efektyviau panaudoti lėšas, todėl perkama viena sistema, kuri kokybiškai atliktų ir būtų naudojama ir kokybinei (SCAN režimu) ir kiekybinei (SIM ir MRM režimai) analizėms. Todėl šio punkto, kuris nurodo sistemos jautrumą SCAN režime nebus atsisakyta. 

2.5.15 punkto reikalavimas prietaiso priežiūros aptarnavimui ,,Atliekant jonų šaltinio, filamentų ar elektromagnetinių linzių priežiūrą kvadrupolis privalo likti originalioje pozicijoje uždarytas korpuse, taip eliminuojant kvadrupolio užteršimo galimybę“ yra perteklinis ir bus interpretuojamas kaip ribojantis konkurenciją. Instrumento priežiūrą atlieką sertifikuotas serviso inžinierius, todėl naudotojui šis punktas nėra aktualus.

Bus naikinamas reikalavimas. 

2.6.1 punkto 4 d. nurodyta funkcija ,,Paleidus analizių seką, turi būti funkcija rodanti realų laiką iki sekos pabaigos.”  yra itin specifinė konkretaus gamintojo įrangai, todėl riboja konkurenciją, o perkančioji organizacija, savo ruožtu, nepagrindžia, dėl kokių objektyvių priežasčių toks ribojimas būtų pagrįstas ir pateisinamas.

Bus naikinamas 2.6.1 punkto 4 d. nurodyta funkcija ,,Paleidus analizių seką, turi būti funkcija rodanti realų laiką iki sekos pabaigos.”  

2.6.2 punkte aprašytos funkcijos veikimo principas labai detalus ir specifinis vienam konkrečiam gamintojui. Kitų gamintojų įranga gali atlikti identišką funkciją, tik kitokia metodika.

Aprašytas principas nėra per daug detalus, tik nurodo esmines sąlygas:
· kad nebūtų keičiamos optimizuotos instrumentinio metodo sąlygos, kas yra kritiška.
· Funkcijai atlikti nebūtų reikalingos analizuojamos medžiagos. Tai gerokai palengvina funkcijos vykdymą, vienas iš pavyzdžių - moksliniuose tyrimuose analizuojamų medžiagų diapazonas bus nebaigtinis ir platus, ir ne visų medžiagų komerciniai standartai yra prieinami, arba gali būt labai brangūs.  

Be to, aprašytą funkcionalumą turi trijų ar daugiau gamintojų įranga.  

Esminė tiekėjų pastaba – perkančioji organizacija turėtų atsisakyti visų techninės specifikacijos reikalavimų, kurie dėl neatskleistų priežasčių riboja konkurenciją, specifiniais ir neesminiais reikalavimais suteikdama pranašumą vienam tiekėjui.


	3.
	Ar siūlomi sprendimai gali riboti kitų tiekėjų galimybes dalyvauti pirkime?
	Mūsų siūlomi patikslinimai specifikacijoms neriboja kitų tiekėjų galimybių dalyvauti pirkime, priešingai – atsižvelgus į tiekėjo pasiūlymus, viešajame pirkime galėtų dalyvauti daugiau suinteresuotų rinkos dalyvių, o perkančioji organizacija galėtų atsirinkti tai, kas jai iš tiesų yra reikalinga už įmanomai geriausią kainą.


	4.
	Ar turite kitų pastebėjimų ar pasiūlymų? (prašome pateikti)
	Siūlome pirkimo objektą skaidyti į atskiras dalis, taip siekiant užtikrinti efektyvesnį pirkimą. Taip pat siūlytina sukonkretinti pirkimo objekto pavadinimą, nes esamas neatitinka specifikacijose išvardintos planuojamos įsigyti įrangos. 

Papildomai atkreiptinas dėmesys, kad VPĮ 28 straipsnio 1 dalyje nustatyta bendroji taisyklė, pagal kurią PO privalo skaidyti pirkimo objektą į dalis, jeigu viešasis pirkimas yra tarptautinis (pagal perkamos apimtis, tikėtina, pagal rinkos vertę pirkimas pripažintinas tarptautiniu). 

Šios pareigos gali būti nesilaikoma tik tuomet, jeigu pirkimo dokumentuose perkančioji organizacija motyvuotai pagrindžia, kad sprendimas pirkimo objekto neskaidyti į dalis yra paremtas svarbiomis aplinkybėmis (principas skaidyk arba pagrįsk).

Verta atkreipti dėmesį, kad teismai nepakankamais (t.y., netinkamais ir neteisėtais) pagrindais laikė tokius PO paaiškinimus (pasitaiko tokių generinių teiginių „pirkimo objekto skaidymas į dalis būtų techniškai sudėtingas arba išvis neįmanomas“):
1.	Patogumas. Perkančiosios organizacijos sprendimas neskaidyti pirkimo į dalis negali būti argumentuojamas paprastu perkančiosios organizacijos patogumu.
2.	Finansinių ir žmogiškųjų išteklių stoka. Atsižvelgiant į lygiateisiškumo ir skaidrumo principus, negalimas atskirų pirkimo objektų sujungimas į vieną, jeigu tai grindžiama tik perkančiosios organizacijos finansinių ir žmogiškųjų išteklių administravimo tikslais (LAT 2015 m. kovo 27 d. nutartis civilinėje byloje Nr. 3K-3-161-415/2015; 2015 m. kovo 27 d. nutartis civilinėje byloje Nr. 3K-3-162-469/2015, 2015 m. balandžio 7 d. nutartis civilinėje byloje Nr. 3K-3-183-248/2015).
3.	Sutaupymas. Viešojo pirkimo skaidymas į dalis, kartu tiekėjams leidžiant pateikti visų jo dalių pasiūlymus (kad ir kiek jų būtų), iš esmės turėtų pasiekti tą patį masto ekonomijos (sutaupymo) efektą (LAT 2017 m. liepos 12 d. nutartis civilinėje byloje Nr. e3K-3-322-916/2017).
4.	ES struktūrinių fondų finansavimas. Tokia rizika, net jei ir mažesnė, tam tikra dalimi egzistuoja ir pirkimo objekto neišskaidant į dalis. Jei būtų vertinama, kad ES struktūrinių fondų lėšų finansavimo praradimas yra tinkamas pagrindas pirkimo objekto neskaidymui, tai tokiu būdu būtų nepagrįstai išskirti projektai, finansuojami ne grynai nacionalinėmis, o ES lėšomis (LAT 2011 m. liepos 8 d. nutartis civilinėje byloje Nr. 3K-3-320/2011).
5.	Administracinės ir vadybinio pobūdžio priežastys. Administracinės ir vadybinio pobūdžio priežastys nelaikytinos išimtinėmis, pateisinančiomis atskirų objektų sujungimą (LAT 2018 m. gruodžio 21 d. nutartis civilinėje byloje Nr. e3K-3-508-248/2018).

Pirkimą siūlome išskaidyti į tokias dalis: 
1. Dujų chromatografas su masių spektrometriniu detektoriumi.
2. Skysčių chromatografas. 
3. Paralelinio mėginių nugarinimo azoto srautu sistema. 
4. Azoto dujų generatorius. 
5. Mikrocentrifūga. 
6. Vienos pozicijos mėginio maišyklė. 
7. Analitinės svarstyklės. 
8. Automatinių pipečių rinkinys su stovu.
9. Chromatografinės kolonos. 
10. Chromatografinės priemonės. 
Punktus 4.9, 4.10 priskirti prie punkto 2. 

	5. 
	Kuriuos aplinkos apsaugos kriterijus, iš nurodytų Lietuvos Respublikos aplinkos ministro 2022-12-13 įsakymu Nr. D1-401 patvirtintame „Aplinkos apsaugos kriterijų taikymo, vykdant žaliuosius pirkimus, tvarkos apraše“ (žr. https://www.e-tar.lt/portal/legalAct.html?documentId=41e131d07ada11edbc04912defe897d1), atitinka Jūsų įmonė  ir/arba Jūsų įmonės siūloma prekė, kokius aplinkos apsaugos kriterijų (žaliojo pirkimo reikalavimų) atitiktį patvirtinančius dokumentus galėtumėte pateikti pirkimo metu?
	Įmonė atitinka visus aplinkos apsaugos kriterijus. Pirkimo metu pateikiame gamintojo/tiekėjo dokumentus, patvirtinančius reikalavimus.


	6.
	Ar prekės/ių pristatymo terminas yra pakankamas sutarčiai įgyvendinti?
	Taip.



[bookmark: _Hlk189210200]	Patiksliname, kad ši rinkos konsultacija yra skelbiama iki viešojo pirkimo pradžios. Rinkos konsultacija nėra skelbimas apie viešąjį pirkimą ar išankstinis skelbimas apie viešąjį pirkimą. Šios rinkos konsultacijos paskelbimu dalyviai nėra kviečiami varžytis dėl viešojo pirkimo sutarties. Atsakymai nelaikytini pasiūlymu ir bus naudojami tik rinkos tyrimo tikslais, siekiant tinkamai pasirengti būsimam pirkimui.
	Konsultacijų dalyviai konsultacijas teikia neatlygintinai. Jokios išlaidos konsultacijų dalyviams neatlyginamos. Dalyvavimas teikiant konsultacijas nepanaikina teisės ateityje teikti pasiūlymą viešajame pirkime. Rinkos konsultacijų metu gauta informacija, nepažeidžiant Viešųjų pirkimų įstatymo reikalavimų, bus naudojama priimant sprendimus dėl pirkimo organizavimo ir vykdymo. 
	CVP IS priemonėmis gauti atsakymai į perkančiosios organizacijos klausimus bus skelbiami viešai, išskyrus gautą informaciją apie kainas.


PRIDEDAMA: Dujų chromatografijos masių spektrometrijos (GC-MS/MS) bandymų laboratorijos įranga (projektas), 20 lapų.

_____________________

